برزیلیا-نین مینا ‌ژرایس ایالتینده معدن توللانتی‌لارین تؤکولدوگو بندین داغیلماسی نتیجه‌سینده اؤلن‌لرین سایی 150 نفره چاتیب.
مینا ‌ژرایس سیویل مودافعه ایداره‌سی‌نین سوسیال شبکه واسطه‌سیله یایدیغی آچیقلامادا برومادینیوی شهرینده کی توللانتی‌لارین تؤکولدوگو بندین 25 ژانویه ده داغیلماسی نتیجه‌سینده هلاک اولان‌لارین سایی‌نین 150-یه چیخدیغی قئید ائدیلیب.
بیلدیریلیر کی، اؤلن‌لردن 134 نفرین شخصیتی معینلشدیریلیب، 16 نفرین شخصیتی‌نین معینلشدیریلمه‌سی اوچون فعالیت‌لرین داوام ائتدیگی بیلدیریلیب. هله کی، 186 نفر ایتکین دوشموش حساب اولونور.
تقریباً 13 میلیون متر مکعب توللانتی‌نین تؤکولمه‌سینه سبب اولان فاجعه‌دن سونرا برزیل حکومتی اؤلکه‌دکی بوتون بندلره نظارت ائدیلمه‌سینی ایسته‌دی.
معدن توللانتی‌لاری‌نین تؤکولدوگو بندین داغیلماسینا گؤره برومادینیوی شهرینده تقریباً 3 مین نفر تخلیه ائدیلمیشدی.
معدنچی‌لیک شیرکتی حادثه ده حیاتینی ایتیرن‌لرین عائله‌لرینه 100 مین رئال (26 مین 400 دو‌لار) وئریله جگینی آچیقلامیشدی.
حادثه ایله علاقه‌دار 5 مهندیس، بندین تیکینتی مرحله‌سین‌دکی لاقیدلیک‌لرینه گؤره ساخلانیلمیشدی.
برزیل-ده مینا ‌ژرایس  ایالتینه باغلی ماریانا-دا 2015-جی ایلده Vale SA  و استرالیالی BHP Billiton  شیرکت‌لری‌نین ایشلتدیگی معدن توللانتی‌لاری‌نین تؤکولدوگو بندین داغیلماسی نتیجه‌سینده 19 نفر حیاتینی ایتیرمیش، یوزلرله اینسان ائولرینی ترک ائتمک مجبوریتینده قالمیشدی.
